Na osnovu Odluke Vlade Bosansko-podrinjskog kantona Goražde o davanju saglasnosti na „Program podrške razvoju privatnim preduzećima i poduzetnicima sa područja Bosansko-podrinjskog kantona Goražde“ za 2024. godinu, broj: 03-11-410/24 od 26.02.2024. godine, Ministarstvo za privredu Bosansko-podrinjskog kantona Goražde raspisuje:

**J A V N I P O Z I V**

*za odabir korisnika sredstava za finansiranje po „Programu podrške razvoju privatnim preduzećima i poduzetnicima sa područja Bosansko-podrinjskog kantona Goražde za 2024. godinu*

**I PREDMET JAVNOG POZIVA**

 Predmet Javnog poziva je prikupljanje prijava, apliciranih putem aplikacione forme za dostavljanje prijedloga projekata, za odabir korisnika sredstava po „Programu podrške razvoju privatnim preduzećima i poduzetnicima sa područja Bosansko-podrinjskog kantona Goražde“ za 2024. godinu. Sredstva su planirana u Budžetu Ministarstva za privredu Bosansko-podrinjskog kantona Goražde za 2024. godinu, na ekonomskom kodu 614500 - Subvencije privatnim preduzećima i poduzetnicima, u visini od 500.000 KM.

**II NAZIV POSEBNOG CILJA PROGRAMA**

**Poseban cilj a). -** podrška privrednim subjektima kroz sufinansiranje radova i nabavku opreme za rekreacione komplekse – bazene otvorenog tipa na području Grada Goražde.

Iznos koji je planiran po ovom cilju je **350.000 KM**

U okviru ovog posebnog cilja podrška će se pružiti u vidu sufinansiranja troškova vezanih za radove i nabavku opreme za rekreacione komplekse – bazene otvorenog tipa na području Grada Goražde.

Iznos sredstava koji može biti zatražen po ovom cilju je u rasponu od 100.000 KM do 350.000 KM.

Na ovaj poseban cilj aplicira se isključivo putem aplikacione forme za projekte.

**III KRITERIJI**

Kriteriji za izbor projekata :

Prioritetne aktivnosti i mjere za učestvovanje u Programu u okviru **prvog** posebnog cilja – **(a)** su:

* Podrška privrednim subjektima kroz sufinansiranje radova i nabavku opreme za rekreacione komplekse – bazene otvorenog tipa na području Grada Goražde;
* Zapošljavanje novih radnika u periodu od 3 (tri) godine od puštanja u rad bazena u ljetnoj sezoni;
* Zadržavanje novouposlenih radnika u periodu od naredne 3 (tri) godine od puštanja u rad bazena u ljetnoj sezoni;
* Pravna lica i poduzetnici koja/i su dobijali sredstva u 2023. godini nemaju pravo učešća po ovom Programu.

**IV KORISNICI SREDSTAVA**

**Korisnici sredstava:**

* poslovni subjekti koji ispunjavaju opšte i posebne uslove predviđene Programom,
* poslovni subjekti koji su uspješno završili proces apliciranja, selekcije i evaluacije i

 koji su uspješno rangirani za korištenje sredstava iz ovog Programa,

* poslovni subjekti koji registrovani u sklaadu sa Zakonom o privrednim društvima i imaju

 rješenje o registraciji koje je izdao nadležni organ te da im je prebivalište (registracija)

na prostoru Bosansko-podrinjskog kantona Goražde i da su registrovani za pružanje usluga smještaja te pripreme i usluživanja hrane (hotelijerstvo i ugostiteljstvo),

* poslovni subjekti koji su dostavili izjavu da će se baviti registrovanim djelatnošću i srodnim djelatnostima, minimalno tri godine od momenta dodjele sredstava po ovom Programu,
* da su registrovani za pružanje uslužnih djelatnosti bazeni za plivanje,
* da se bazen za plivanje nalazi na području Grada Goražde,
* da su aplikanti spremni naredne 3 (tri) godine od puštanja u rad u ljetnoj sezoni da ustupaju bazen besplatno za potrebe učenika kroz organizovane obuke djece u Školama plivanja sa područja Bosansko-podrinjskog kantona Goražde,
* da su aplikanti obavezni u naredne 3 (tri) godine od puštanja u rad u ljetnoj sezoni da izvrše zapošljavanje novih radnika,
* da se aplikanti obavezuju da u naredne 3 (tri) godine od puštanja u rad u ljetnoj sezoni neće vršiti otpuštanje radnika,
* da su registrovani zaključno sa 31.12.2023. godine, osim u slučaju preregistracije u skladu sa Zakonom o privrednim društvima,
* da se ne nalaze u procesu stečaja, likvidacije ili blokade računa,
* da nemaju neizmirenih obaveza za poreze i doprinose, osim obaveza koje su obuhvaćene Ugovorom o reprogramiranju obaveza,
* aplikanti kojima budu odobrena sredstva neće moći u naredne 3 (tri) godine od puštanja u rad izvršiti prodaju bazena, izdavanje na dugoročni zakup trećim licima niti na drugi način ograničiti upotrebu bazena za učenike kroz organizovane obuke djece u Školama plivanja sa područja Bosansko-podrinjskog kantona Goražde,
* aplikanti kojima budu odobrena sredstva su obavezni osigurati vlastito učešće u sufinansiranju projekta u iznosu od minimalno 20 % od vrijednosti apliciranog projekta.

**V PRAVO UČEŠĆA**

 Pravo učešća po ovom Javnom pozivu imaju svi poslovni subjekti koji ispunjavaju opće i posebne uslove u skladu sa Programom i koji su navedeni kao potencijalni korisnici sredstava u okviru prvog posebnog cilja.

**VI SADRŽAJ PRIJAVE ZA UČEŠĆE NA JAVNOM POZIVU ZA DODJELU FINANSIJSKIH SREDSTAVA**

Prijava mora biti urađena sadržajno po zahtjevanim elementima iz aplikacione forme i u skladu sa procedurama apliciranja navedenim u „Programu podrške razvoju privatnim preduzećima i poduzetnicima sa područja Bosansko-podrinjskog kantona Goražde“ za 2024. godinu.

Uz aplikacioni obrazac potrebno je dostaviti:

 Za prvi posebni cilj – (a):

* Rješenje o registraciji sa svim pojedinačnim prilozima;
* ID broj;
* Obavještenje o razvrstavanju pravnog lica po „Klasifikaciji djelatnosti Bosne i Hercegovine 2010“;
* Uvjerenje o izmirenim obavezama od poreske uprave;
* Uvjerenje o izmirenju obaveza PIO/MIO sa podacima o broju prijavljenih radnika;
* Uvjerenje da odgovorna osoba u posljednjih 5 (pet) godina nije osuđivana u sudskom postupku;
* Uvjerenje da nije pred stečajem ili likvidacijom;
* Potvrda o otvorenom žiro-računu ili ovjeren Ugovor zaključen sa bankom;
* Izvještaj o finansijskom osiguranju (bilans stanja i bilans uspjeha za prethodnu godinu);
* Ovjerena izjava aplikanta da žiro-račun nije u blokadi;

- Ovjerena izjava aplikanta da je spreman naredne 3 (tri) godine od puštanja u rad u ljetnoj sezoni da ustupa bazen besplatno za potrebe učenika kroz organizovane obuke djece u Školama plivanja sa područja Bosansko-podrinjskog kantona Goražde,

- Ovjerena izjava aplikanta da se obavezuje da u naredne 3 (tri) godine od puštanja u rad u ljetnoj sezoni izvrši zapošljavanje novih radnika,

- Ovjerena izjava aplikanta da se obavezuje da u naredne 3 (tri) godine od puštanja u rad u ljetnoj sezoni neće vršiti otpuštanje radnika,

- Ovjerena izjava aplikanta da se obavezuje da u naredne 3 (tri) godine od puštanja u rad, neće izvršiti prodaju bazena, izdavanje na dugoročni zakup trećim licima niti na drugi način ograničiti upotrebu bazena za učenike kroz organizovane obuke djece u Školama plivanja sa područja Bosansko-podrinjskog kantona Goražde,

- Ovjerena izjava aplikanta da će osigurati vlastito učešće u sufinansiranju projekta u iznosu od minimalno 20 % od vrijednosti apliciranog projekta.

Prijave koje nisu podnesene u skladu sa procedurama apliciranja navedenim u „Programu podrške razvoju privatnim preduzećima i poduzetnicima sa područja Bosansko-podrinjskog kantona Goražde“ za 2024. godinu bit će odbijene i neće biti predmet daljeg razmatranja komisije za izbor korisnika sredstava. Sva priložena dokumenta moraju biti izdata od strane nadležnih organa.

Svi originali ili priložene kopije dokumenata moraju biti izdati ili ovjereni od strane nadležnih upravnih organa, sa datumom izdavanja ili ovjerom ne starijom od 3 (tri) mjeseca prije dana objavljivanja Javnog poziva na web stranici Ministarstva za privredu Bosansko-podrinjskog kantona Goražde, oglasnoj tabli resornog Ministarstva i Vlade BPK Goražde kao i putem medija.

**VII KRITERIJI ZA OCJENU PRIJAVE I IZBOR KORISNIKA**

Izbor korisnika finansijskih sredstava vrši komisija za izbor korisnika sredstava, koja ima zadatak da u skladu sa procedurama apliciranja, selekcije i evaluacije projekata i zahtjeva za sredstvima navedenim u „Programu podrške razvoju privatnim preduzećima i poduzetnicima sa područja Bosansko-podrinjskog kantona Goražde“ za 2024. godinu izvrši ocjenu i rangiranje korisnika grant finansijskih sredstava.

Komisiju za izbor korisnika sredstava imenuje ministar za privredu Bosansko-podrinjskog kantona Goražde.

**VIII NAČIN PREUZIMANJA POTREBNE DOKUMENTACIJE**

 Potrebnu dokumentaciju za učešće na Javnom pozivu, pripremilo je Ministarstvo za privredu Bosansko-podrinjskog kantona Goražde i ista se može preuzeti sa internet stranice Ministarstva [www.mp.bpkg.gov.ba](http://www.mp.bpkg.gov.ba).

**IX NAČIN PODNOŠENJA PRIJAVE**

 Prijave sa odgovarajućom dokumentacijom šalju se preporučenom poštom u zapečaćenim kovertama na adresu:

**Ministarstvo za privredu Bosansko-podrinjskog kantona Goražde**

**ul MaršalaTita 5, 73000 Goražde**

sa naznakom**:**

**za Javni poziv za odabir korisnika sredstava po „Programu podrške razvoju privatnim preduzećima i poduzetnicima sa područja Bosansko-podrinjskog kantona Goražde“ za 2024. godinu, poseban cilj a).**

**„NE OTVARAJ“**

Na poleđini koverte obavezno navesti naziv – ime podnosioca prijave, adresu i kontakt telefon i ovjeriti pečatom poslovnog subjekta.

 **Rok za dostavu prijava je 15 dana od dana objavljivanja Javnog poziva putem elektronskog medija, internet stranice Ministarstva za privredu Bosansko-podrinjskog kantona Goražde i oglasne table resornog ministarstva, a krajnji rok je 13.03.2024. godine do 16,00 sati.**

Prijave primljene nakon isteka roka bit će odbačene i neće biti predmet razmatranja.

U postupku Javnog poziva Ministarstvo ne snosi nikakve troškove učesnicima u Javnom pozivu, te zadržava pravo da u slučaju opravdanosti prijavu prihvati, odbije ili poništi Javni poziv.

 Prispjela dokumentacija neće se vraćati.

**X OSTALE ODREDBE**

 Sa podnosiocima prijava čiji se projekti i zahtjevi odobre Ministarstvo za privredu Bosansko-podrinjskog kantona Goražde potpisuje Ugovor o utrošku finansijskih sredstava, kojim će se definisati međusobna prava i obveze ugovornih strana, a posebno način i dinamika korištenja dodijeljenih finansijskih sredstava, te nadzor nad utroškom istih u skladu sa „Programom podrške razvoju privatnim preduzećima i poduzetnicima sa područja Bosansko-podrinjskog kantona Goražde“ za 2024. godinu.

Sve dodatne informacije vezane za ovaj Javni poziv mogu se dobiti svakim radnim danom na broj telefona: 038/228-640, u vremenu od 11-16 sati.

Broj: 04-11-374-3/24 **M I N I S T A R**

Goražde, 27.02.2024. godine \_\_\_\_\_\_\_\_\_\_\_\_\_\_\_\_\_

 **Zijad Briga**